Pranešimas žiniasklaidai

2024 m. rugsėjo 4 d.

**Lankomiausia Klaipėdos „Akropolio“ „Maxima“ planuoja griausmingą sugrįžimą: po atnaujinimo stebins pokyčiais**

**Klaipėdos „Akropolyje“ įsikūrusios trijų X „Maximos“ atnaujinimo darbai – finišo tiesiojoje. Lankomiausia uostamiestyje prekybos tinklo parduotuvė rugsėjo 12 dieną duris atvers ne tik erdvesnė bei patogesnė – čia veiks pirmoji Vakarų Lietuvoje „Scan&Go“ savarankiško pirkinių skenavimo ir apsipirkimo technologija. Parduotuvė taip pat kvepės šviežia duona ir bandelėmis, kurios kasdien bus kepamos čia pat įsikūrusioje kepykloje, o vitrinose pirkėjus lepins išskirtinis tik lietuviškos mėsos, žalumynų ir kulinarijos gaminių asortimentas.**

Klaipėdos „Akropolio“ trijų X „Maxima“ parduotuvė duris kuriam laikui užvėrė šių metų balandžio pabaigoje – tai antras parduotuvės atnaujinimas nuo jos įkūrimo 2000 m. Pagal dydį ši parduotuvė – penkiolikta iš arti pustrečio šimto „Maximų“ visoje Lietuvoje, o pagal lankomumą ji užima ketvirtą vietą. Vis tik iš dešimties Klaipėdos „Maximų“, ji – pati lankomiausia.

„Juk tai yra Klaipėdos širdis, – įsitikinusi Daiva Serapinienė, Klaipėdos „Akropolyje“ įsikūrusios „Maximos“ direktorė. – Nemanau, kad yra nors vienas klaipėdietis ar šio regiono gyventojas, kuris bent kartą nebūtų apsilankęs „Akropolio“ „Maximoje“. Į mūsų parduotuvę atvyksta ir poilsiautojai iš visos Lietuvos, ir užsienio turistai. Esame nuoširdžiai dėkingi mūsų pirkėjams, kurie laukia atnaujintos „Maximos“ atidarymo ir, be abejo, darbuotojams, kurie išlaukę šį transformacijos periodą sugrįš dirbti į savo mylimą parduotuvę.“

**Naujovė ne tik Klaipėdoje, bet ir Vakarų Lietuvoje**

D. Serapinienė pabrėžia, kad atnaujinimas nėra tik prekybos salės padailinimas – parduotuvė pertvarkoma ir atšviežinama iš esmės. Po atnaujinimo klaipėdiečių ir miesto svečių pamėgta „Maxima“ lauks dar labiau šviesesnė, erdvesnė, o pirkėjai joje nuo šiol lengviau ir greičiau ras ieškomas prekes, kas padės sutaupyti laiko apsiperkant.

„Svarbiausia technologinė naujovė – įdiegta „Scan&Go“ technologija, suteikianti pirkėjams galimybę greičiau ir patogiau savarankiškai skenuoti prekes bei už jas susimokėti. Pasiėmus mobilų skenerį, susietą su „Ačiū“ kortele ir programėle, prekes galima skenuoti čia ir dabar, dedant jas į savo krepšelį. Baigus apsipirkti, „Scan&Go“ atsiskaitymo terminale tereikia palikti skenerį ir, dar kartą nuskaičius savo „Ačiū“ kortelę, sumokėti banko kortele – prie kasos nebereikia iškrauti prekių, laukti eilėse. Vakarų Lietuvos regione „Scan&Go“ technologijos dar nėra nei vienoje parduotuvėje, tad neabejoju, kad ji patiks laiką taupantiems pirkėjams, vertinantiems modernius apsipirkimo palengvinimus“, – teigia D. Serapinienė.

**Kepiniai tiesiai iš krosnies ir išskirtinis mėsos asortimentas**

Uostamiesčio „Akropolio“ „Maxima“, lyginant su kitomis Klaipėdos „Maxima“ parduotuvėmis, pasižymės didžiausiu šviežių kepinių asortimentu, mat čia veiks kepykla, kurioje bus minkomi, formuojami ir kepami švieži gaminiai – duona, bandelės, keksiukai. Šioje „Maximoje“ šie produktai į lentynas keliaus tiesiai iš kepyklos krosnies. Parduotuvėje veikianti kepykla šviežiais kepiniais aptarnaus ir kitas Klaipėdos „Maximas“, tačiau „Akropolyje“ asortimentas bus platesnis ir ką tik pagamintas.

„Be to, šioje „Maximoje“ veiks ir išskirtinis konditerijos cechas, aprūpinsiantis pirkėjus šviežutėliais ir ką tik vietoje pagamintais tortais, pyragais bei kitais saldžiais gaminiais. Taip pat veiks ir kulinarijos cechas, pasiūlysiantis didžiausią Klaipėdoje „Meistro kokybės“ paruošto maisto asortimentą – pirkėjai parduotuvėje ras daugiau nei 100 skirtingų kulinarijos gaminių“, – atnaujinamos „Maximos“ išskirtinumus vardija parduotuvės direktorė.

Ji priduria, kad klaipėdiečiai „Akropolio“ „Maximoje“ išskirtinai vitrinose greta įprastos Lietuvos augintojų mėsos galės įsigyti ir lietuviškos šviežios kalakutienos, veršienos bei avienos, taip pat vietinių augintojų žalumynų bei daigų.

**Dar geresnės sąlygos darbuotojams**

Beje, pirkėjams bus matomi ne visi atnaujinimo pokyčiai bei technologiniai patobulinimai – prekybos salės plotas viršys 4 tūkst. kv. m, o bendras parduotuvės plotas su visomis pagalbinėmis patalpomis bus beveik dvigubai didesnis.

„Iš pagrindų modernizuojamos ir sandėliavimo patalpos, kas leis efektyviau valdyti prekių likučius lentynose bei dar geriau kontroliuoti jų kokybę ir šviežumą. Atitinkamai pagerės ir darbo sąlygos mūsų darbuotojams – tiek dėl aiškesnių, tobulesnių procesų, tiek dėl kokybiškesnės darbo ir poilsio aplinkos“, – kalba D. Serapinienė.

Klaipėdos „Akropolyje“ moderni trijų X formato „Maxima“ atsidarys rugsėjo 12 dieną, kur 9 val. pirkėjai bus kartu kviečiami atverti atnaujintos parduotuvės duris. Lankytojams didžiules nuolaidas prieš užsidarymą pasiūliusi „Maxima“ sugrįžtuves žada švęsti keletą dienų su įspūdingais pasiūlymais ir netikėtomis pramogomis.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje, kurioje dirba daugiau nei 11 tūkst. darbuotojų. Šiuo metu Lietuvoje veikia arti pustrečio šimto „Maximos“ parduotuvių, kuriose kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt